Καλά Χριστούγεννα (ταινία, 2005)

Καλά Χριστούγεννα (Γαλλικά: Joyeux Noël) είναι πολεμική, δραματική γαλλική ταινία του 2005 σε σενάριο και σκηνοθεσία Κριστιάν Καριόν με τους Γκιγιώμ Κανέ, Ντάνιελ Μπρουλ, Ντιάνε Κρούγκερ και Μπένο Φύρμαν στους κύριους ρόλους. Η ταινία βασίζεται στην ανακωχή των Χριστουγέννων Γάλλων, Βρετανών και Γερμανών στρατιωτών τον πρώτο χρόνο του Α' Παγκοσμίου πολέμου.  

Το 2006 η ταινία απέσπασε μία υποψηφιότητα για το Όσκαρ Καλύτερης Ξενόγλωσσης Ταινίας στην 78η Απονομή των Βραβείων και μία για Χρυσή Σφαίρα στην ίδια κατηγορία.

Ιστορικό 
Κατά τη διάρκεια του καλοκαιριού του 1914 ξέσπασε ο Α΄ Παγκόσμιος Πόλεμος, σύροντας εκατομμύρια ανθρώπους στη δίνη του. Στο Δυτικό Μέτωπο, τα γαλλικά, τα βρετανικά και τα γερμανικά στρατεύματα ήταν καθηλωμένα σε μακρές γραμμές χαρακωμάτων με απόσταση λίγων μέτρων ανάμεσά τους και οι συνεχείς εκατέρωθεν επιθέσεις είχαν σαν αποτέλεσμα εκατοντάδες χιλιάδες νεκρών. Τον Δεκέμβριο 1914, σε διάφορα σημεία ανάμεσα στα χαρακώματα έγιναν σύντομες ανεπίσημες ανακωχές. 

Η ταινία βασίζεται στα γεγονότα που συνέβησαν στα παγωμένα από την βαρυχειμωνιά χαρακώματα στην κοινότητα Φρελανγκιέν, στον βορρά της Γαλλίας, κοντά στη Λιλ. Στην κοινότητα ανεγέρθηκε αναμνηστική πλάκα στις 11 Νοεμβρίου 2008 στη μνήμη του γεγονότος.

Υπόθεση 
Η ιστορία διαδραματίζεται στα χαρακώματα στον βορρά της Γαλλίας και επικεντρώνεται κυρίως σε έξι χαρακτήρες: οι τρεις αξιωματικοί, ο Σκωτσέζος Γκόρντον, ο Γερμανός Χόρστμαγιερ και ο Γάλλος Οντεμπέρ (ορντινάτσα του είναι ο συντοπίτης του αγαθός Πονσέλ που κουβαλάει μαζί του και ένα ξυπνητήρι),  ο Σκωτσέζος ιερέας Πάλμερ και δύο διάσημοι τραγουδιστές της όπερας, ο Γερμανός τενόρος Νικολάους Σπρινκ και η Δανή αρραβωνιαστικιά του, μέτζο σοπράνο Άννα Σόρενσεν.

Η ταινία ξεκινά με σκηνές μαθητών που απαγγέλλουν πατριωτικές ομιλίες που και οι δύο επαινούν τις χώρες τους και καταδικάζουν τους εχθρούς τους. Στη Σκωτία, δύο νεαρά αδέλφια, ο Τζόναθαν και ο Γουίλιαμ, κατατάσσονται, ακολουθούμενοι από τον ιερέα του χωριού τους. Στη Γερμανία, ο Σπρινκ διακόπτεται κατά τη διάρκεια μιας παράστασης στην Όπερα από έναν Γερμανό αξιωματικό που του ανακοινώνει την επιστράτευσή του. Ο Γάλλος Οντεμπέρ κοιτάζει μια φωτογραφία της εγκύου συζύγου του, την οποία άφησε πίσω (οι Γερμανοί κατέλαβαν τη μικρή πόλη του στον βορρά της Γαλλίας, λίγα χιλιόμετρα μακριά από το χαράκωμά του) και ετοιμάζεται για μια συμμαχική επίθεση στις γερμανικές γραμμές. Ωστόσο, η επίθεση αποτυγχάνει, με πολλά θύματα στους Γάλλους και τους Σκωτσέζους, μεταξύ των οποίων και ο Γουίλιαμ. 

Ο καιρός περνά, αρχίζει να χιονίζει, έρχονται τα Χριστούγεννα, φτάνουν και δώρα από τις οικογένειες των στρατιωτών. 

Στη Γερμανία, η Άννα παίρνει άδεια για να τραγουδήσει για τον Πρίγκιπα Γουλιέλμο και επιτρέπουν στον Σπρινκ να τη συνοδεύσει. Στη συνέχεια, αποφασίζουν να επιστρέψουν στο μέτωπο για να τραγουδήσουν για τα στρατεύματα. 

Καθώς ο Σπρινκ τραγουδά την Άγια Νύχτα, ο ιερέας Πάλμερ αρχίζει να τον συνοδεύει με την γκάιντα από τα σκωτσέζικα χαρακώματα. Ο Σπρινκ ανταποκρίνεται στον Πάλμερ και βγαίνει από την τάφρο του με ένα μικρό χριστουγεννιάτικο δέντρο, τραγουδώντας τον χριστουγεννιάτικο ύμνο Adeste fideles. Τον ακολουθούν οι επικεφαλής αξιωματικοί - ο Γάλλος Οντεμπέρ, ο Γερμανός Χόρστμαγιερ και ο Σκωτσέζος Γκόρντον - και συμφωνούν για εκεχειρία για εκείνο το βράδυ.

Οι στρατιώτες συναντιούνται και εύχονται ο ένας τον άλλον Καλά Χριστούγεννα. Ανταλλάσσουν σοκολάτες, σαμπάνιες και φωτογραφίες αγαπημένων. Ο Χόρστμαγιερ δίνει στον Οντεμπέρ το πορτοφόλι που ο τελευταίος είχε χάσει στην επίθεση λίγες μέρες πριν και περιέχει τη φωτογραφία της συζύγου του και συνδέονται με προπολεμικές αναμνήσεις. Ο ιερέας Πάλμερ κάνει μια σύντομη λειτουργεία για τους στρατιώτες (στα λατινικά) και οι στρατιώτες ανταποκρίνονται σε βαθιά κατάνυξη. Ωστόσο, ο Τζόναθαν παραμένει εντελώς αδιάφορος από τα γεγονότα γύρω του και θρηνεί τον αδερφό του. Το επόμενο πρωί, οι υπολοχαγοί συμφωνούν να παρατείνουν την εκεχειρία για να επιτρέψουν να ταφούν οι νεκροί, ακολουθεί εγκάρδια αδελφοποίηση για το υπόλοιπο της ημέρας, οι στρατιώτες παίζουν ποδόσφαιρο, χαρτιά, κλ.

Συνέπειες 

Ο Χόρστμαγιερ ενημερώνει τον Σπρινκ ότι θα συλληφθεί για ανυπακοή. Στη συνέχεια, η Άννα και ο Σπρινκ ζητούν από τον Οντεμπέρ να τους πάρει αιχμάλωτους στη Γαλλία, προκειμένου να αποφευχθεί ο χωρισμός τους, και στέλνονται αιχμάλωτοι σε γειτονικό χωριό.

Οι ανώτεροι δεν ενημερώθηκαν επίσημα για το περιστατικό, αλλά μαθαίνουν τι συνέβη διαβάζοντας επιστολές στρατιωτών στις οικογένειές τους.

Πίσω στα χαρακώματα, οι Σκωτσέζοι διατάσσονται από έναν νέο ταγματάρχη (εξοργισμένο από την εκεχειρία) να πυροβολήσουν έναν Γερμανό στρατιώτη που κινείται προς τις γαλλικές γραμμές. Οι στρατιώτες πυροβολούν άστοχα, εκτός από τον πικραμένο Τζόναθαν, που πυροβολεί τον στόχο. Ο Οντεμπέρ, ακούγοντας το ξυπνητήρι να χτυπάει έξω, σπεύδει και ανακαλύπτει ότι ο στρατιώτης είναι μεταμφιεσμένος ο Πονσέλ, η ορντινάτσα του. Πριν πεθάνει, ο Πονσέλ του αποκαλύπτει ότι τη στολή του την έδωσαν Γερμανοί στρατιώτες και επισκέφτηκε τη μητέρα του. Επίσης, ενημερώνει τον Οντεμπέρ ότι η γυναίκα του γέννησε αγόρι και είναι καλά.

Οι διμοιρίες μετατοπίζονται, μία διαλύεται, οι άλλες αποστέλλονται σε μακρινά και δύσκολα μέτωπα: Ο Οντεμπέρ τιμωρείται με αποστολή στο Βερντέν. Ο Χόρστμαγιερ και οι στρατιώτες του, μέσα στο τρένο, ενημερώνονται ότι αποστέλλονται στο Ανατολικό Μέτωπο, χωρίς άδεια να δουν τις οικογένειές τους καθώς περνούν από τη Γερμανία. Ο ιερέας Πάλμερ στέλνεται πίσω στην ενορία του και η βρετανική διμοιρία διαλύεται ως ένδειξη ντροπής.

Διανομή 

 Γκιγιώμ Κανέ ως υπολοχαγός Καμίγ Ρενέ Οντεμπέρ
 Ντάνιελ Μπρουλ ως υπολοχαγός Χόρστμαγιερ
 Άλεξ Φερνς ως υπολοχαγός Γκόρντον
 Μπένο Φύρμαν ως Νικολάους Σπρινκ
 Ντιάνε Κρούγκερ ως Άννα Σόρενσεν
 Γκάρυ Λιούις ως ιερέας Πάλμερ
 Ντάνι Μπουν ως Πονσέλ, ορντινάτσα του Οντεμπέρ
 Λυκά Μπελβώ ως Γκεσλέν
 Μπερνάρ Λε Κοκ ως στρατηγός Οντεμπέρ
 Ίαν Ρίτσαρντσον ως επίσκοπος

Δείτε επίσης 

 Κατάλογος χριστουγεννιάτικων ταινιών

Παραπομπές 

Ταινίες του 2005
Γαλλικές ταινίες
Γαλλικές ιστορικές ταινίες
Ταινίες Α΄ Παγκοσμίου Πολέμου
Πολεμικές ταινίες βασισμένες σε πραγματικά γεγονότα